Et ægtepar er blevet dømt for at have betalt bagersvende uden om skattevæsenet gennem flere år.

Et ægtepar fra Arden-området skal nu i fængsel efter at have snydt i skat over en længere periode. Det skriver P4 Nordjylland. Ægteparret har igennem seks år formidlet sort-betalte bagersvende til bagerier over hele landet gennem vikarbureauet Flexbagerne. Parret blev således dømt for at have udbetalt sorte lønninger for 2,9 millioner kroner. De skal nu i fængsel i ét år og tre måneder. Udover fængselsstraffen skal de hver betale en bøde på 1,7 millioner kroner. Et år og tre måneders fængsel var netop den straf, som anklageren gik efter. - Det er svært at sige noget i negativ retning, for som jeg forstår på præmisserne, så har man dømt i overensstemmelse med anklageskriftet, siger anklager Philip Pagter til P4 Nordjylland.